projecte-aina/catalan_government_crawling huggingface dataset:
Els epidemiòlegs del CEEISCAT presenten 6 comunicacions al congrés HepHIV 2019, una cita de referència a Europa
En la sessió plenària del congrés HepHIV, el Dr.
Jordi Casabona ha presentat una comunicació sobre el testing comunitari com una de les estratègies formals per al diagnòstic precoç i el tractament del VIH, les Infeccions de Transmissió Sexual i les Hepatitis Víriques.
Casabona, director científic del CEEISCAT, ha moderat una de les taules del congrés en la qual han intervingut dos epidemiòlegs més del centre.
Hi han presentat els seus treballs en testing rutinari i la relació entre immigració i prevalença d'Hepatitis C. El testing de VIH als centres d'atenció primària i les desigualtats socioeconòmiques en els nous diagnòstics de VIH han estat altres dels temes que s'han presentat al HepHIV 2019.
El congrés HepHIV, celebrat enguany a Bucarest entre el 28 i el 30 de gener, és un dels congressos sobre VIH més importants d'Europa, que compta amb la presència tant dels investigadors com dels stakeholders i l'únic que tracta de manera conjunta les Hepatitis Víriques i el VIH a Europa.
En total, el CEEISCAT ha presentat 6 comunicacions en un congrés que ha acollit també un simposi sobre el projecte europeu Integrate, centrat en la integració del testing i el tractament del VIH, les ITS i les Heptitis Víriques a nivell europeu.
Casabona ha tancat aquest simposi, on el CEEISCAT, com a centre coordinador d'un dels paquets de treball d'aquest projecte (WP6), ha presentat els resultats preliminars de l'estudi sobre processos de recollida de dades de testing a nivell del sistema sanitari i comunitari i la integració de la informació de cribratge comunitari als sistemes d'informació nacionals.
A partir d'aquests resultats es portaran a terme 5 estudis pilot en diferents països europeus.
L'objectiu és veure de quina manera es pot millorar la integració de les dades de testing de VIH realitzat en centres comunitaris amb els sistemes de vigilància epidemiològica formals.
El Ple de la Comissió s'ha reunit aquest dimarts 5 de febrer a Madrid, a la seu del Ministeri de Sanitat, Consum i Benestar Social, després de 4 anys des de l'última convocatòria.
La Comissió Nacional de Coordinació i Seguiment de Programes de Prevenció de la Sida va ser creada el 1987, dins el Ministeri de Sanitat, com a estructura especial per al seguiment de la situació epidèmica i la valoració dels programes sobre el VIH i la sida.
Va ser reorganitzada per Reial Decret el 23 d'Abril de 1993, i en aquests anys ha estat un estímul per a la creació d'òrgans intersectorials a nivell regional.
La Comissió Nacional té l'objectiu de coordinar els programes prevenció i control del VIH desenvolupats al territori, i reuneix a representants de totes les entitats implicades.
En aquest Ple, presidit per la ministra de Sanitat, María Luisa Carcedo, hi han assistit representants de les diferents Administracions Públiques, tant dels 5 ministeris de l'estat implicats com de totes les comunitats autònomes, i representants dels col·legis professionals, societats científiques i societat civil.
Joan Colom, director del Programa de prevenció, control i atenció al VIH, les ITS i les hepatitis víriques (PCAVIHV) de l'Agència de Salut Pública de Catalunya, ha assistit en aquest Ple en el que el Ministeri de Sanitat, Consum i Benestar Social ha informat sobre la situació epidemiològica de la infecció per VIH i la de les ITS (Infeccions de Transmissió Sexual), sobre els avenços en l'actualització i desenvolupament de l'Estratègia Nacional de Salut Sexual i Reproductiva (després de diversos anys de paralització), sobre l'activitat internacional de la secretaria del Pla Nacional de la sida, i sobre les actuacions realitzades en el marc del Pacte social per la No Discriminació i la Igualtat de Tracte associada al VIH i del Pla Estratègic de Prevenció i Control de la Infecció pel VIH i altres Infeccions de Transmissió Sexual (Pròrroga 2017-2020).
El passat dia 15 de febrer es va presentar aquest llibre on s'aborden els desafiaments que s'han d'afrontar a causa de l'envelliment de la població amb VIH.
ONUSIDA té marcats els objectius 90-90-90 pel 2020 (que el 90% de les persones que viuen amb el VIH coneguin el seu estat serològic, que el 90% de les persones diagnosticades amb VIH rebin tractament antirretrovíral continuada i que el 90% de les persones que reben tractament antirretroviral tinguin supressió viral) Però entre els professionals de la salut pública s'ha afegit un quart objectiu: que el 90% de totes les persones que aconsegueixen la supressió viral tinguin una bona qualitat de vida.
Amb aquest objectiu, el sistema sanitari necessita desenvolupar nous models d'atenció sociosanitària.
El llibre, realitzat per la Fundació Gaspar Casal, amb la col·laboració de l'empresa biofarmacèutica Gilead, explica la resposta espanyola a l'epidèmia de VIH i descriu els desafiaments actual per afrontar l'envelliment de la població amb VIH que i les comorbiditats amb altres malalties que aquest fet implica.
El repte principal en l'actualitat és aconseguir millorar la qualitat de vida d'aquests pacients.
El llibre proposa desenvolupar iniciatives centrades en els pacients i amb models de gestió integrada entre l'atenció primària i els hospitals per facilitar l'abordatge del quart 90 (centrat en la qualitat de vida), a causa de la condició especialment crònica dels pacients, i habilitar sistemes d'informació i control que permetin dissenyar els serveis assistencials a les seves necessitats reals.
L'acte de presentació del llibre va comptar amb les intervencions de Joan Colom, director del Programa de prevenció, control i atenció al Virus d'Immunodeficiència Humana, els Infeccions de Transmissió Sexual i les Hepatitis Víriques (PCAVIHV) de l'Agència de Salut Pública de Catalunya, Tania Furtado, directora de Government Affairs de Gilead Sciences, i Juan del Llano, director de la Fundació Gaspar Casal.
A continuació va tenir lloc una taula rodona, moderada per Jordi Casabona, director científic de CEEISCAT, en la qual hi van participar Ricard Carrillo, metge de família del grup VIH de la Societat Espanyola de Medicina de Família i Comunitària (semFYC), Gemma Navarro, coordinadora de l' àrea d'epidemiologia i malalties cròniques de l'Institut de Recerca Parc Taulí, Juanse Hernández, coordinador del Grup de Treball sobre Tractaments VIH (GTT), Andreu Bruguera, metge epidemiòleg de la Cohort PISCIS de Centre d'Estudis epidemiològics sobre els ITS i Sida de Catalunya (CEEISCAT), i Jordi Blanch, cap de secció de Psiquiatria Intrahospitalària del Servei de Psiquiatria i Psicologia de l'Hospital Clínic de Barcelona.
Amb aquestes aliances, la prova online del VIH confia augmentar les peticions de kits per al test
El projecte TÉSTATE, impulsat pel Centre d'Estudis sobre les Infeccions de Transmissió Sexual i Sida de Catalunya (CEEISCAT), ha col·labora amb les aplicacions més utilitzades tant a Catalunya com a Espanya, com Grindr, Bakala, Wapo, MachoBB, Trans4Men i Planet Romeo.
En aquestes plataformes s'hi observa una oportunitat per millorar l'accés a la prova per als seus usuaris.
D'ençà de l'inici del projecte s'ha rebut més de 1.500 sol·licituds de kits per fer-se la prova, i l'aliança amb aquestes aplicacions ha sigut clau per tal de consolidar-ne l'oferta.
TÉSTATE promou el diagnòstic precoç del VIH fent servir les noves tecnologies i oferint als participants fer-se la prova sense necessitat de desplaçar-se i garantint-ne la confidencialitat.
L'estudi deriva als participants amb un resultat positiu al sistema sanitari i facilita a la resta de participants l'opció de repetir-se la prova de manera periòdica.
El Centre d'Estudis Epidemiològics sobre les Infeccions de Transmissió Sexual i Sida de Catalunya (CEEISCAT) de l'Agència de Salut Pública de Catalunya va publicar el mes de novembre passat el web del projecte TÉSTATE.
L'estudi té com a objectiu apropar la prova del VIH als usuaris d'aplicacions de contactes per a homes que tenen sexe amb homes (HSH).
Els participants en aquest projecte sol·liciten un kit d'auto recollida d'una mostra de fluid oral a través de la pàgina web, l'envien per correu al laboratori de referència i quan el resultat està disponible poden consultar-lo online.
L'any 2017, més de la meitat dels nous diagnòstics de VIH notificats a Catalunya corresponien a HSH i el 42% dels diagnòstics per VIH es realitzen de manera tardana.
És per aquest motiu doncs, que els objectius de l'estudi, implementat a nivell de tot l'Estat Espanyol, estan en línia amb les recomanacions europees pel cribratge de la infecció pel VIH.
El diagnòstic precoç de la infecció pel VIH té beneficis clars per a l'individu i per a la comunitat, ja que permet disminuir la morbimortalitat de les persones afectades, així com modificar les conductes que afavoreixen la seva transmissió.
El projecte tindrà una durada de tres anys i està finançat per l'Instituto de Salud Carlos III, el Departament de Salut i ViiV Healthcare.
Compta amb la col·laboració del Centro de Investigación Biomédica en Red de Epidemiología y Salud Pública (CIBERESP), la Coordinadora Estatal de SIDA (CESIDA) i les diferents aplicacions de contactes anteriorment esmentades.
Grant Thornton i Gilead s'han aliat en aquest esdeveniment per exposar els reptes actuals en l'abordatge del VIH.
L'acte s'ha estructurat al voltant de 3 taules de debat:
Taula 1: Els reptes en la prevenció i el diagnòstic de la infecció per VIH
Pep Coll, director mèdic de BCN Checkpoint, Francisco Javier Bru, metge de Madrid Salut i Vicente Estrada, cap de secció de malalties infeccioses de l'Hospital Clínico San Carlos de Madrid, han estat els encarregats de debatre sobre les necessitats en la prevenció, marcada per la pèrdua de sensibilització del risc d'infecció del VIH per part de la població, i sobre les causes del retard en el diagnòstic, que fan necessària la promoció de les proves ràpides de diagnòstic.
Taula 2: Cap al desenvolupament de l'atenció integral i integrada del pacient amb VIH
Manuel Castaño, metge de l'àrea de malalties infeccioses de Regional Universitari Carlos Haya, Joan Colom, director del Programa de Prevenció, Control i Atenció al VIH, les ITS i les Hepatitis Víriques de l'Agència de Salud Pública de Catalunya, Begoña Artola, metge de família del Servei Madrileny de Salud, Juan Sebastián Hernández, coordinador, tècnic i educador de la salud de gTt-VIH; i Miguel Ángel Calleja, cap del Servei de Farmàcia de l'Hospital Virgen de la Macarena de Sevilla, han estat els experts encarregats de debatre sobre la necessitat d'una coordinació integral i un abordatge multidisciplinar entre els centres d'atenció primària i les unitats hospitalàries especialitzades per tal de preservar la salut dels pacients amb VIH a llarg termini i fer front als riscos de patir comorbiditats associades a la pròpia podologia, al propi tractament rebut durant anys i l'envelliment d'aquestes persones.
A part dels objectius marcats per ONUSIDA del 90-90-90, s'estan fent esforços de cara a aquesta quarta meta: que el 90% dels pacients que aconsegueixin la supressió viral gaudeixin d'una bona qualitat de vida
Taula 3: Nous àmbits i formes d'actuació en la lluita contra l'exclusió social i l'estigmatització del VIH
Maria Jesús Pérez, cap de la secció de la unitat VIH/SIDA de l'Hospital Universitari Ramón y Cajal, Jorge Garrido, director executiu de l'entitat Apoyo positivo i Jose Manuel Martínez, cap del Servei de Farmàcia de l'Hospital Clínico San Carlos, han liderat el debat sobre l'estigma i l'exclusió social que pateixen els pacients amb VIH, un dels reptes actuals, sobre tot en l'entorn laboral, que s'han d'abordar per donar visibilitat a la problemática i avançar en la sensibilització.
Experts en la matèria es reuneixen per debatre sobre els reptes actuals per a l'eliminació de l'hepatitis C.
Durant la Jornada, impulsada pel laboratori Gilead, es va estructurar al voltant de 5 taules rodones en les que es va debatre des dels reptes pendents per fer front a la malaltia fins als passos que s'estan duent a terme per a la seva eliminació.
Joan Colom, director del Programa de Prevenció, Control i Atenció al VIH, les ITS i les Hepatitis Víriques de l'Agència de Salud Pública de Catalunya, va participar a la segona taula col·loqui:
La principal conclusió va girar entorn de les polítiques de cribratge per tal d'identificar les persones que actualment encara no han estat diagnosticades (es calcula que a Espanya entre 150.000 i 200.000 persones no s'han diagnosticat i, per tant, no han accedit a tractament).
Per tant, un dels reptes actuals se centra en buscar noves mesures per promoure el cribratge i potenciar la posterior coordinació entre tots els recursos assistencials per donar accés a un tractament eficaç i amb alts índexs de curació.
L'administració d'antiretrovirals a totes les persones infectades per VIH es va iniciar a l'Estat el 2015
L'estudi sobre el tractament universal a les persones infectades per VIH, iniciat de manera pionera a l'Estat el 2015 per recomanació de GeSIDA, s'ha presentat en el marc de l'International Workshop on HIV and Hepatitis Databases (IWHOD), celebrat a Atenes entre el 28 i el 30 de març.
L'anàlisi presentat analitza com aquesta teràpia ha tingut un impacte en les dinàmiques de la càrrega viral d'aquestes persones.
Fins aquell moment, el tractament es prescrivia quan el recompte de CD4 era inferior a 350 CD4, però arran d'aquesta recomanació es va començar a tractar a tots els pacients.
Gràcies a les dades recollides per la Cohort PISCIS, s'ha pogut evidenciar l'impacte del tractament universal en la dinàmica de la càrrega viral de les persones infectades per VIH a Catalunya i les Illes Balears.
A partir de la comparació de les dades de dos períodes diferents, un anterior i un posterior a l'inici del tractament universal, s'ha pogut constatar que el percentatge de persones amb supressió viral, és a dir, amb càrrega viral indetectable, era major una vegada aplicat el tractament universal.
També s'ha pogut evidenciar una disminució de la concentració plasmàtica de la càrrega viral, el que es tradueix en un menor temps de transmissió de VIH a nivell comunitari, cosa que indica que el tractament preventiu ha tingut un impacte positiu en les dinàmiques de la càrrega viral.
La Cohort PISCIS ha sigut una de les dues cohorts espanyoles presents en aquest congrés que ha comptat amb més de setanta cohort d'arreu del món.
Aprofitant aquesta presencial internacional, en el marc del congrés s'ha organitzat una trobada amb dos grups.
Un d'ells és el grup de treball de RESPOND, un consorci de cohorts principalment europees que té com a objectiu estudiar l'impacte dels tractaments i les comorbiditats, liderat pel CHIP, el centre de recerca en salut, immunologia i infeccions de Dinamarca.
L'altre grup és HIV-CAUSAL, un consorci internacional de cohorts del VIH procedents de nou països d'Europa i Amèrica, projecte liderat pel Harvard Program on Causal Inference, que té com a objectiu abordar els problemes metodològics que es produeixen a l'hora de realitzar investigacions comparatives sobre efectivitat i seguretat en cohorts del VIH.
En ambdós casos el CEEISCAT hi col·labora aportant les dades de la Cohort PISCIS que es recullen des de l'any 1998.
El Palau de Congressos "La Llotja" de Lleida va acollir, el passat 29 de març, la primera edició de la Jornada anual multidisciplinar de malalties infeccioses i microbiologia clínica.
La Jornada, organitzada per Translational Research Group on Infectious Diseases of Lleida (TRIDLE) de l'Institut de Recerca Biomèdica de Lleida.
(IRB Lleida), la Direcció Clínica Territorial de Malalties Infeccioses i Microbiologia Clínica (DCTMIMC) de la Gerència Territorial ICS-GSS Lleida, Pirineu i Aran i Fundació Acadèmia de Ciències mèdiques i de la salut de catalunya i de Balears, va reunir a experts de primera línia en malalties infeccioses i microbiologia clínica per analitzar la situació actual, els avenços aconseguits i els reptes de futur.
La conferència inaugural va ser a càrrec de Joan Colom, director del Programa Programa de prevenció, control i atenció al VIH, les ITS i les HV ( PCAVIHV) de l'Agència de Salut Pública de Catalunya.
Sota el títol "VIH, ITS i VHC: Situació actual i perspectives a Catalunya ́" Colom va presentar, per una banda, el " Pla d'acció enfront del VIH i les altres ITS 2016-2020 ", alineat amb les estratègies i recomanacions (ONUSIDA, ECDC), que inclou un pla de xoc basat en la reducció del nombre de noves infeccions de VIH i altres ITS, la disminució del retard diagnòstic i la garantia en la provisió de tractament.
Per altra banda, va presentar el " Pla de prevenció i control de l'hepatitis C a Catalunya " que té la finalitat de facilitar l'adopció i implementació de les mesures necessàries per disminuir la incidència, la morbiditat i la mortalitat associada a la infecció per VHC a Catalunya, per tal d'aconseguir l'eliminació de la infecció com un problema greu de salut pública l'any 2030, tal i com marquen les directrius de la OMS.
Joan Colom va concloure la seva intervenció destacant els elements clau per reduir la incidència del VIH, les altres ITS i el VHC: la Prevenció la Detecció precoç i el Tractament, posant un especial èmfasi en les poblacions vulnerables, i comptant amb el suport indispensable i coordinat de tots els actors implicats.
Les ponències que van omplir l'ampli programa de la Jornada van tractar sobre el reptes actuals i futurs de la Microbiologia Clínica, els tractaments dels pacients amb tuberculosis, la microeliminació com a estratègia per a l'abordatge de l'hepatitis C com a problema de salut pública, la profilaxis pre-exposició (PrEP) com a mesura eficaç per a la prevenció de la transmissió del VIH, la interacció entre l'atenció primària i hospitalària en la detecció i tractament de les malalties infeccioses, les infeccions multirresistents en trasplantaments, o les novetats en la epidemiologia de la pneumònia adquirida en la comunitat, entre altres.
El 3 d'abril va tenir lloc a la seu de la Reial Acadèmia de Farmàcia de Catalunya (RAFC) la Sessió El cribratge de la infecció asimptomàtica.
Una nova aproximació al control de les infeccions de transmissió sexual (ITS), organitzada per la Secció IV de Salut Pública, Alimentació i Ambient.
El doctor Tomàs Pumarola, Cap de Servei de Microbiologia de l'Hospital Vall d'Hebron, va moderar la sessió en què van participar la doctora Mireia Jané, sub-directora general de Vigilància i Resposta a Emergències de Salut Pública de l'Agència de Salut Pública de Catalunya i el doctor Mateu Espasa, cap de la Unitat de Microbiologia de la Corporació Sanitària Parc Taulí.
A la primera ponència, la doctora Mireia Jané, va exposar l'epidemiologia de les ITS i va descriure les últimes actuacions portades a terme en l'àmbit de la vigilància epidemiològica.
Entre elles destaca el reforç de la vigilància epidemiològica, amb la inclusió de la clamídia al Sistema de malalties de declaració obligatòria i l'obligatorietat del Sistema de notificació microbiològica de Catalunya (SNMC).
Així mateix, va explicar els principals resultats del cribratge oportunista d'infecció per clamídia i gonococ en poblacions clau i va comentar el desplegament realitzat a tota la xarxa assistencial del Protocol per a l'estudi dels contactes de les persones diagnosticades d'ITS a Catalunya.
En aquest sentit, va fer èmfasi en la importància del treball multidisciplinari en la notificació, seguiment i control dels contactes sexuals de les persones afectades per aquestes infeccions.
A Catalunya, les ITS són una prioritat de salut pública, recollides també en els objectius per al 2020 del Pla de Salut i que cal abordar des de diferents àmbits.
A la segona ponència, el doctor Mateu Espasa va exposar el funcionament del programa Drassanes Exprés per a la detecció de les ITS en població asimptomàtica i els resultats obtinguts fins l'any 2018.
Va mostrar com aquest programa esdevé un circuit de diagnòstic ràpid i accés precoç al tractament i que incideix en la població en risc d'adquirir aquestes infeccions.
Les diferents estratègies presentades en la sessió representen un pas endavant en l'abordatge d'aquestes malalties a Catalunya.
La investigadora del CEEISCAT Cristina Agustí ha presentat els projectes que s'han desenvolupat al centre de manera conjunta amb professionals d'Atenció Primària en el marc de la jornada "Manejo compartido del paciente VIH entre la atención primaria y la atención hospitalaria".
Aquesta jornada organitzada per GeSIDA i SemFYC té com a objectiu debatre les possibles sinergies que permetin millorar el diagnòstic precoç i l'atenció de les persones que viuen amb el VIH en l'àmbit de l'Atenció Primària.
En primer lloc ha presentat el projecte "Eficàcia d'una intervenció de formació i la implementació d'una alerta electrònica a la història clínica informatitzada per a millorar el diagnòstic precoç del VIH i altres infeccions de transmissió sexual a Atenció Primària: Un assaig clínic aleatoritzat" que compta amb el finançament del Pla Estratègic de Recerca i Innovació en Salut (PERIS) 2016-2020.
Es tracta d'un projecte conjunt del CEEISCAT, l'IDIAPJGol, l'IGTP, la CAMFiC i l'AIFiCC que proposa avaluar la implementació d'una formació en línia dirigida a professionals de medicina i infermeria de família que els ajudi en l'abordatge de la sexualitat i la correcta elaboració de la història sexual i la programació d'una alerta electrònica a la història clínica informatitzada que recordi als professionals de medicina de família d'oferir la prova del VIH i d'altres ITS als pacients de risc.
També s'està avaluant la implementació d'una alerta electrònica a l'ECAP per realitzar la prova del VIH a pacients diagnosticats de malalties i condicions que s'associen amb el VIH o la sida, o de patologies en què el fet de no detectar la presència d'aquest virus pot perjudicar el tractament.
Per altra banda, s'ha presentat l'experiència d'un estudi que analitza les oportunitats perdudes per a la realització de la prova de VIH en Atenció Primària en pacients diagnosticats amb una condició indicadora a Catalunya a partir del SIDIAP com a font d'informació a la vigilància epidemiològica.
Durant 3 dies Alacant ha acollit el XIX Congrés Nacional sobre la Sida i les ITS per discutir sobre els nous problemes que afecten a les persones amb VIH, i la població general, des de les vessants científica, social i reivindicativa.
Del 3 al 5 d'abril, el Congrés ha ofert un espai als professionals del sector per discutir sobre la cronicitat, l'envelliment, els nous models assistencials en l'atenció a pacients amb VIH, les comorbiditats associades al VIH, el síndrome del supervivent a la sida i les diferents estratègies de prevenció de la transmissió del VIH i d'altres ITS, les vacunes inmunopreventives i terapèutiques, els nous tractaments d'acció prolongada i les teràpies eradicadores del VIH, entre altres temes.
El lema del Congrés d'enguany ha estat 'Més enllà del VIH: Construint el futur'.
La gran majoria de persones diagnosticades d'infecció pel VIH a Espanya tenen accés a un tractament antiretroviral eficaç que aconsegueix disminuir la virèmia del VIH.
Tot i així, es reclama que s'aprovi la implementació de la profilaxi pre-exposició contra el VIH (PrEP), ja que s'ha demostrat la seva eficàcia amb una disminució del nombre d'infeccions en els països on ja està implementada.
Durant el Congrés es va fer entrega del Premio Teresa Pelayo 2019 a l'entitat catalana Grupo de Trabajo sobre Tratamientos de VIH (gTt-VIH), per la seva labor de divulgació científica i acompanyament a les persones amb VIH, amb la qual el l'Agència de Salut Pública de Catalunya col·labora des de fa més de vint anys en el desenvolupament de projectes.
La tasca assistencial i de recerca a Catalunya es va veure també reconeguda amb l'atorgament del segon premi al millor article de la Revista Multidisciplinar del Sida titulat: "Influencia del apoyo social en la calidad de vida en pacientes mayores con VIH" de l'Hospital Universitari Mútua de Terrassa.